Николай Некрасов
Буря

Превод от руски: Валентина Драгнева, —

chitanka.info

Не отстъпи дълго моята съседка,

но накрая рече: „Среща — при беседката.

Тъмно като стане — сещаш се, нали?…“

Чаках аз измъчен в нощните тъми.

Мойта кръв младежка кипна — без шега!

Гледам аз небето — страшно притъмня.

С облаци набързо цяло се покри…

Ливна дъжд пороен, взе и да гърми!

Аз намръщих вежди, тръгнах си унил —

„Хич и не помисляй днес за среща ти!

Люба белоръка, Люба е плашлива,

в тази буря вкъщи тя ще се е скрила.

Няма да я стреснат бурята, дъжда

само ако… толкоз ме обича тя?…“

Без надежда тръгвам пак към таз беседка,

стигам, що да видя — моята съседка!

Шубата, краката — цяла вир-вода…

Първа грижа беше да я подсуша!

И от тази вечер вежди аз не мръщя,

само се усмихвам, буря щом захваща.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.